31995L0006
L 067/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/6/ЕО НА КОМИСИЯТА
от 20 март 1995 година
за изменение на приложения I и II към Директива 66/402/ЕИО на Съвета относно търговията със семена от зърнени култури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), последно изменена с Директива 93/2/ЕИО на Комисията (2), и по-специално член 21а от нея,
като има предвид, че хибридите на ръжта са включени в приложното поле на Директива 66/402/ЕИО, но че тази директива не определя условията, на които трябва да отговарят културите и семената на хибридите на ръжта;
като има предвид, че с цел да се определят тези условия бе прието Решение 89/374/ЕИО на Комисията от 2 юни 1989 г. относно организирането на временно провеждане на опити в съответствие с Директива 66/402/ЕИО относно търговията със семена от зърнени култури, с оглед да се определят условията, на които трябва да отговарят културите и семената на хибридите на ръжта (3), изменено с Решение 92/520/ЕИО (4);
като има предвид, че тези опити приключиха на 30 юни 1994 г.;
като има предвид, че на базата на резултатите от тези опити условията, на които трябва да отговарят културите и семената за хибридите на ръжта, могат да бъдат определени за в бъдеще и че вследствие на това приложения I и II към Директива 66/402/ЕИО следва да бъдат съответно изменени;
като има предвид, че мерките, предвидени в настоящата директива, са съгласувани със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩАТА ДИРЕКТИВА:
Член 1
Приложения I и II към Директива 66/402/ЕИО се изменят съгласно приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 30 юни 1995 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на разпоредбите от националното си законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 20 март 1995 година.